PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Covid-19-epidemian suorat ja välilliset vaikutukset jatkavat lisääntymistään kaikissa jäsenvaltioissa. Tämänhetkinen tilanne on ennennäkemätön ja edellyttää tilanteeseen mukautettujen poikkeuksellisten toimenpiteiden käyttöönottoa.

Ensimmäisessä koronaviruksen vaikutusten lieventämistä koskevassa investointialoitteessa, jäljempänä ’CRII’, (komission 13. maaliskuuta 2020 ehdottama toimenpidepaketti) hyväksyttiin useita merkittäviä muutoksia, joiden avulla tämänhetkiseen tilanteeseen voidaan reagoida tehokkaammin.

Aloitteen tavoitteena on edistää investointeja ottamalla käyttöön Euroopan rakenne- ja investointirahastojen, jäljempänä ’ERI-rahastot’, käytettävissä olevia käteisvaroja välittömiä kriisin torjuntatoimia varten, joita täydennetään koronaviruksen vaikutusten lieventämistä koskevassa toisessa investointialoitteessa (CRII+) ehdotetuilla lisätoimenpiteillä. Tästä huolimatta tarvitaan lisätoimenpiteitä myös muilla politiikan aloilla, etenkin heikoimmassa asemassa olevien suojelemiseksi.

Koronaviruskriisi on ennennäkemätön haaste myös vähävaraisimmille suunnatun eurooppalaisen avun rahaston, jäljempänä ’FEAD’, puitteissa toteutettujen avustustoimien ja avun toimitusmuotojen kannalta.

Kriisi tuo mukanaan erityisiä riskejä yhteiskuntiemme heikoimpiin kuuluville vähävaraisimmille. Jotta heitä voidaan suojella tartunnalta ja varmistaa, että FEAD-tuki tulee perille, on toteutettava kiireellisesti erityistoimenpiteitä, kuten hankittava tarvittavat henkilönsuojaimet tautia vastaan. Elintarvikkeiden ja perushyödykkeiden jakeluun sekä sosiaalisen osallisuuteen liittyvään tukeen kohdistuu yhä enemmän logistiikkaan ja henkilöresursseihin liittyviä rajoitteita, kun viruksen leviämisen estämiseksi on toteutettava eristystoimia ja kiireellisiä toimia sosiaalisen kanssakäymisen vähentämiseksi. Monet vapaaehtoistyöntekijät, jotka ovat rahaston selkäranka, eivät voi enää osallistua toimintaan, koska he kuuluvat usein covid-19:n aiheuttaman vakavan sairauden riskiryhmiin. Tästä huolimatta on varmistettava, että tuki tavoittaa edelleen vähävaraisimmat. Tähän voidaan esimerkiksi käyttää uusia toimitusmuotoja, joilla varmistetaan sekä kaikkien FEAD-toimien toteuttamiseen osallistuvien että vähävaraisimpien turvallisuus.

FEAD-asetuksen on sen vuoksi mahdollistettava se, että hallintoviranomaiset, kumppaniorganisaatiot ja muut rahaston täytäntöönpanoon osallistuvat toimijat voivat reagoida nopeasti uusiin lisätarpeisiin, joita kriisi aiheuttaa kohderyhmille.

Komissio ehdottaa siksi FEAD-asetuksen muuttamista siten, että viranomaiset ja kumppaniorganisaatiot voivat vastata haasteisiin, joita covid-19-epidemia aiheuttaa FEAD-toimien täytäntöönpanossa.

ERI-rahastoihin ehdotettujen muutosten mukaisesti ehdotetaan, että asetukseen sisällytetään erityissäännöksiä, joiden nojalla jäsenvaltiot voivat ottaa nopeasti käyttöön tarvittavat toimenpiteet hätätilanteen lieventämiseksi. ERI-rahastoja koskevan ehdotuksen mukaisesti ehdotetaan, että sellaisten FEAD-toimien menot, joilla parannetaan kriisinhallintavalmiuksia covid-19-epidemian yhteydessä, olisivat tukikelpoisia 1 päivästä helmikuuta 2020. Samoin ehdotetaan, että toimenpideohjelman tiettyjen osien muuttaminen covid-19-epidemian torjumiseksi ei edellytä komission päätöstä. Lisäksi ehdotuksessa annetaan viranomaisille mahdollisuus toimittaa elintarvikeapua/perushyödykkeitä sähköisillä arvoseteleillä, mikä vähentää tartunnan vaaraa elintarvikkeiden/perushyödykkeiden toimituksen yhteydessä.

Näiden muutosten lisäksi ehdotetaan joustavuutta tiettyjen oikeudellisten vaatimusten noudattamisessa tänä ennennäkemättömänä aikana. Tämän vuoden osalta ehdotetaan poikkeuksellisesti, että vuotuisen täytäntöönpanokertomuksen toimittamisen määräaikaa pidennetään ja että jäsenvaltiot voivat mukauttaa valvonta- ja tarkastusmenettelyjään epidemian aikana. Lisäksi ehdotetaan, että asetukseen sisällytetään erityissäännöksiä, jotka koskevat tuensaajille aiheutuneiden kustannusten tukikelpoisuutta siinä tapauksessa, että elintarvikkeiden/perushyödykkeiden tai sosiaaliavun toimittaminen viivästyy, toimet keskeytetään tai toimia ei toteuteta kokonaisuudessaan.

Jotta voidaan varmistaa, että kaikki rahastosta myönnettävä tuki voidaan ottaa käyttöön kansanterveyskriisin vähävaraisimmille aiheuttamien vaikutusten minimoimiseksi, on väliaikaisena ja poikkeuksellisena toimenpiteenä ja vaikuttamatta tavanomaisissa olosuhteissa sovellettaviin sääntöihin tarpeen sallia mahdollisuus 100 prosentin osarahoitusosuuteen EU:n talousarviosta.

•Yhdenmukaisuus muiden alaa koskevien politiikkojen säännösten kanssa

Tämä ehdotus on yhdenmukainen muiden alaa koskevien politiikkojen säännösten kanssa, etenkin niiden säännösten kanssa, joita komissio on ehdottanut ERI-rahastojen osalta covid-19-epidemian yhteydessä osana aloitteita CRII ja CRII+.

•Yhdenmukaisuus unionin muiden politiikkojen kanssa

Tämä ehdotus on yhdenmukainen Euroopan komission antamien muiden ehdotusten ja aloitteiden kanssa, etenkin niiden ehdotusten kanssa, jotka komissio on antanut ERI-rahastojen osalta covid-19-epidemian yhteydessä. Ehdotus on myös osa komission hyväksymää toista lainsäädäntöpakettia, johon sisältyy ehdotuksia yhteisiä säännöksiä koskevan asetuksen muuttamiseksi.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

•Oikeusperusta